Source: http://www.demagog.sk/diskusie/735/trnava-komunalne-volby/
Timestamp: 2018-12-13 23:28:08+00:00
Document Index: 6156554

Matched Legal Cases: ['súd ', '§ 47', '§ 13', '§ 13', '§ 49', '§23']

„…ten list (predstaviteľov spoločnosti v prípade sporu o pozemok pod nákupným centrom CIty Arena, pozn.) prišiel tesne pred zastupiteľstvom (…).“
Poslancom Mestského zastupiteľstva v Trnave boli doručné dva listy zo strany predstaviteľov spoločnosti City-Arena a.s… Na základe dokumentov, ktoré má Demagog.SK k dispozícii prvý z nich bol doručený 4. decembra 2017, ktorého vecou malo byť informovanie o aktuálnych krokoch primátora mesta Trnava. Druhý list bol doručený 2.októbra 2018, pričom zasadnutie prebiehalo iba o deň neskôr 3.októbra 2018. Na základe týchto informácií môžeme konštatovať, že výrok primátora Bročku je pravdivý.
V roku 2012 bol jednomyseľne všetkými poslancami Mestského zastupiteľstva v Trnave schválený predaj a prenájom pozemkov pod novovybudovaným štadiónom s nákupným centrom spoločnosti City-Arena, a.s., ktorej pozemky boli predané bez verejnej súťaže za symbolické jedno euro s tým, že protihodnota bude vo forme zrekonštruovania mestského Štadióna Antona Malatinského.
O tri roky neskôr, v roku 2015, primátor Peter Bročka podpísal rozhodnutie o kolaudácii rekonštrukcie mestského štadióna Antona Malatinského, ako aj preberací protokol k jeho technickému zhodnoteniu, bez pripomienok.
10. novembra 2017 podalo mesto Trnava žalobu vo veci určenia vlastníckeho práva k nehnuteľnostiam prevedeným kúpnou zmluvou. Primátor Bročka "predaj pozemkov za jedno euro spochybňuje, argumentuje pritom poskytnutím neoprávnenej štátnej pomoci, čo je podľa jeho názoru v rozpore z pravidlami fungovania Európskej únie." Prvé zasadnutie, na ktorom obidve strany mali predložiť dôkazové materiáli, znalecké posudky a iné dokumenty prebehlo v júni 2018.
Predstavitelia spoločnosti tiež informovali listom poslancov 4. decembra 2017, pred posledným zasadnutím Mestského zastupiteľstva, o podanej žalobe a o tom, že prípadný úspech mesta na súde by nebol výhodný pre mesto. Druhý list zo strany spoločnosti bol doručený 2.októbra.2018, pričom zastupiteľstvo mimoriadne zasadalo 3. októbra 2018.
Záhlavie listu pre poslancov mestského zastupiteľstva doručený 4. decembra 2017
Záhlavie listu pre poslancov mestského zastupiteľstva zo dňa 2. októbra 2018
Na mimoriadnom rokovaní bolo prijaté uznesenie poslancov, podľa ktorého nesúhlasia s ďalším pokračovaním sporu mesta so spoločnosťami City-Arena a City-Arena Plus. Hlavným argumentom bol fakt, že podaná žaloba nebola prediskutovaná a schválená mestským zastupiteľstvom. Primátor Bročka uznesenie nepodpísal, na základe čoho bude opätovné zasadnutie prebiehať 6. novembra 2018. Okresný súd v Trnave však žalobu mesta 14. októbra 2018 zamietlo, s tým, že mesto musí zaplatiť trovy konania, ktoré podľa odhadov môžu prevýšiť 100 tisíc eur.
„Kolaudačné rozhodnutie ja, ako primátor nemôžem nepodpísať. Práve takýmto konaním by mohla vzniknúť teoretická škoda (…).“
Kolaudačné rozhodnutie je dokument, ktorým sa presne určí, na aký účel a za akých podmienok sa môže stavba používať. Konanie je začaté na návrh stavebníka. Pokiaľ stavebník ako navrhovateľ predloží všetky podklady nevyhnutné pre vydanie kolaudačného rozhodnutia a stavba je dokončená a užívania schopná, správne orgány sú povinné každú vec vybaviť včas a bez zbytočných prieťahov. V záujme tohto cieľa správne právo procesné upravuje aj lehoty, v ktorých sú správne orgány povinné vydať rozhodnutie. Nakoľko stavebník splnil všetky náležitosti pre vydanie kolaudačného rozhodnutia, Mesto Trnava ako príslušný správny orgán a stavebný úrad bolo povinné vydať kolaudačné rozhodnutie, a toto v zmysle zákona o obecnom zariadení má povinnosť podpísať primátor. Výrok hodnotíme ako pravdivý.
Kolaudačnému rozhodnutiu predchádza kolaudačné konanie, ktoré vydáva obec v prenesenom výkone štátnej správy ako príslušný stavebný úrad na základe žiadosti staviteľa.Čiže po skončení realizácie výstavby alebo rozsiahlej rekonštrukcie je potrebné požiadať stavebný úrad o vydanie kolaudačného rozhodnutia, ak stavebný úrad od kolaudácie neupustil.
Podľa zákona č. 71/1967 Zb. (o správnom konaní) každé rozhodnutie vydané v správnom konaní musí mať v súlade s ust. § 47 ods. 5 okrem iného aj úradnú pečiatku a podpis s uvedením mena, priezviska a funkcie oprávnenej osoby. V zmysle ustanovení zákona č. 369/1990 Zb. o obecnom zriadení (§ 13 ods.4 písm. b, § 13 ods.5) starosta (primátor) vykonáva obecnú správu a je štatutárnym orgánom obce a tiež správnym orgánom v administratívnoprávnych vzťahoch.
Kolaudačné konanie je začaté na návrh stavebníka. Pokiaľ stavebník ako navrhovateľ predloží všetky podklady nevyhnutné pre vydanie kolaudačného rozhodnutia a stavba je dokončená a užívania schopná, správne orgány sú povinné každú vec vybaviť včas a bez zbytočných prieťahov. V záujme tohto cieľa správne právo procesné upravuje aj lehoty, v ktorých sú správne orgány povinné vydať rozhodnutie.
Stavebný úrad je povinný vydať kolaudačné rozhodnutie v jednoduchých veciach bezodkladne, najmä ak možno rozhodnúť na podklade dokladov predložených účastníkom konania, v ostatných prípadoch do 30 dní od začatia kolaudačného konania a v obzvlášť zložitých prípadoch najneskôr do 60 dní. Ak v stanovených lehotách nemôže rozhodnúť o vydaní kolaudačného rozhodnutia, je povinný upovedomiť o tom účastníkov konania a uviesť aj konkrétne dôvody.
Z uvedeného vyplýva, že ak stavebný úrad nenašiel žiadne závady a rozhodol sa kolaudačné rozhodnutie prijať, primátor tak musí konať v súlade s týmto rozhodnutím: "V zmysle § 49 zákona č. 71/1967 Zb. o správnom konaní v jednoduchých veciach, najmä ak možno rozhodnúť na podklade dokladov predložených účastníkom konania, správny orgán rozhodne bezodkladne.
V ostatných prípadoch, ak osobitný zákon neustanovuje inak, je správny orgán povinný rozhodnúť vo veci do 30 dní od začatia konania; vo zvlášť zložitých prípadoch rozhodne najneskôr do 60 dní; ak nemožno vzhľadom na povahu veci rozhodnúť ani v tejto lehote, môže ju primerane predĺžiť odvolací orgán. Ak správny orgán nemôže rozhodnúť do 30, prípadne do 60 dní, je povinný o tom účastníka konania s uvedením dôvodov upovedomiť."
V prípade, že by Mesto Trnava ako správny orgán nevydalo kolaudačné rozhodnutie, išlo by o nečinnosť správneho orgánu. Ak sú splnené všetky príslušné právne normy, musí vydať kolaudačné rozhodnutie, nemôže svojvoľne zo svojich súkromnoprávnych dôvodov nevydať takéto rozhodnutie. V opačnom prípade by proti takémuto konaniu mohli byť použité viaceré právne kroky, napríklad žaloba pre nečinnosť.
„…ešte ho (Koncepciu budovania rezidentských parkovacích miest, pozn.) neschválilo (mesto Trnava, pozn.). Pracovné podklady sú samozrejme pripravené.“
Návrh Koncepcie rozvoja statickej dopravy v meste Trnava (KRSD) s jej tromi časťami bol mestskému zastupiteľstvu predstavený v júli 2016. V roku 2018 sa dokument stále nachádza v štádiu príprav a nebol poslancami schválený. Zámer budovania rezidentských parkovacích miest je obsiahnutý v KRSD, ktorú spracovala firma AUREX. Bola vypracovaná analýza aktuálneho stavu, návrh nových plôch statickej dopravy aj konkrétny návrh koncepcie.
Jedným z cieľov pre zlepšenie dopravnej obsluhy je „navrhnúť systém rezidentského parkovania a umožniť obyvateľom vymedzených zón (rezidentom) parkovať v blízkosti bydliska za zvýhodnených podmienok." Pilotný projekt systému rezidentského parkovania sa pripravuje na sídlisku Podjavorinská. Výrok hodnotíme ako pravdivý.
„Práve ten úvodný koncept alebo draft parkovacej politiky už by mohol byť na (…) mestskom zastupiteľstve prejednaný, avšak tu kolega Mráz bol práve proti tomu, aby sme vôbec začali diskusiu v pléne.“
Mesto Trnava vypracovalo všeobecne záväzné nariadenie, ktorým sa mal zaviesť pilotný projekt rezidentského parkovania. Mestská rada však tento návrh nepostúpila na rokovanie mestského zastupiteľstva, pretože jej člen Rastislav Mráz upozornil na nedostatočnú komunikáciu tejto problematiky: "Neprebehla politická komunikácia na úrovni zastupiteľstva o celkovom riešení parkovania a neprebehla ani informačná kampaň s ľuďmi, ktorých sa to bytostne dotýka." Ďalej tiež podotkol, že sa nestačí, že bol návrh riadne zverejnený. Výrok preto hodnotíme ako pravdivý.
Návrh sa týka okolia ulice Ľudmily Podjavorinskej a jeho cieľom je obmedziť parkovanie ľudí, ktorí chodia pracovať či nakupovať do neďalekého nákupného centra, na úkor obyvateľov sídliska. Tým by podľa návrhu boli ponúknuté rezidentské parkovacie karty za zvýhodnené ceny. Ak by sa táto politika osvedčila, neskôr by mala byť rozšírená aj na ďalšie sídliská.
„…existujú normy na to, ako parkovacie miesto, pokiaľ ho chcete vynucovať, má vyzerať. Ak by sme dnes urobili to, že vyznačíme všetky miesta, kde autá reálne parkujú tak jednak to nebudeme môcť urobiť a dôjde k redukcii tých reálnych parkovacích miest niekde až o 20 percent.“
Projektovanie miestnych komunikácií upravuje norma STN 73 6110 z roku 2004. K tejto norme bola vydaná v roku 2006 oprava 1 (STN 73 6110/O1) a komentár k STN 73 6110. To, že osobné vozidlá kde môžu parkovať upravuje aj zákon o cestnej premávke, konkrétne §23. Mestský úrad v Trnave vypracoval štúdie o vyznačení legálnych parkovacích miest v lokalite na Saleziánskej ulici a na sídlisku Ľ. Podjavorinskej. V lokalite na Saleziánskej ulici pred bytovými domami č. 9,11,13,15,17,19 je v súčasnej dobe približní počet parkovacích miest 90. Po vyznačení legálnych parkovacích miest by bol ich počet podľa nápočtu z ortofotomapy 72. Úbytok parkovacích miest v tejto lokalite by bol 18, čo predstavuje 20 %. Výrok na základe týchto informácií hodnotíme ako pravdivý.
Nápočet parkovacích miest na Saleziánskej ulici podľa ortofotomapy
Návrh organizácie parkovania na Selaziánskej ulici
„…vedieme diskusie práve s vlastníkom tohto projektu o jeho odpredaní a o tom, aby samotný parkovací dom (na sídlisku Družba, pozn.) vybudovalo mesto (…).“
Začiatok výstavby parkovacieho domu bol zastavený v roku 2015 keď investor požiadal o predĺženie termínu začiatku výstavby. Na základe dokumentov o oficiálnej komunikácii mesta so spoločnosťou Fortezza spol. s.r.o., ktoré k nahliadnutiu portálu Demagog.SK poskytol súčasný primátor mesta Trnava Peter Bročka, hodnotíme tento výrok ako pravdivý.
V roku 2013 mesto Trnava uzavrelo so súkromnou spoločnosťou Fotezza zmluvu o uzavretí budúcej kúpnej zmluvy no po tom, čo investor požiadal o predĺženie termínu mestské zastupiteľstvo tejto žiadosti v hlasovaní nevyhovel. Proti sa postavili aj obyvatelia dotknutého sídliska a proti začiatku výstavby spísali petíciu.
Dokument, ktorý dostal k dispozícii Demagog.SK od Petra Bročku dokazuje, že medzi mestom Trnava a súkromnou spoločnosťou, ktorá mala parkovací dom vybudovať prebieha oficiálna komunikácia o postúpení potrebných náležitostí súvisiacich s odpredaním projektu parkovacieho domu na Hlinách.
„…došlo k dohode s VÚC, kde získame ďalších 80 parkovacích miest v zrekonštruovanom parkovacom dome takisto na (sídlisku, pozn.) Družbe.“
O dohode medzi mestom Trnava a Trnavským samosprávnym krajom o vybudovaní osemdesiatich parkovacích miest na Starohájskej ulici (na sídlisku Družba) informoval Peter Bročka s trnavským županom Jozefom Viskupičom 23. októbra 2018. Má sa jednať o osemdesiat miest, ktoré vzniknú rekonštrukciou zanedbaného parkovacieho domu na Starohájskej ulici. Táto lokalita sa dlhodobo stýkala s dopravnými problémami, keďže je jednou z najfrekventovanejších v meste — v jej blízkosti sa nachádza poliklinika, krajský úrad, daňový úrad, či sociálna poisťovňa. Napriek celkovej kapacite parkovacieho domu, ktorá predstavuje stotridsať miest, bola využívaná len približne jedna tretina. Rekonštrukcia by mala vyriešiť najmä zatekanie dažďovej vody zo strechy, pričom bude využitá pre Slovensko unikátna technológia. Celkové náklady na rekonštrukciu predstavujú viac než 160 tisíc eur a práce by mali byť hotové na prelome októbra a novembra 2018. Výrok hodnotíme ako pravdivý.
„…bola petícia (proti vyrúbaniu stromov na Hlbokej ulici, pozn.). Zastavili sme na poslednej tretine alebo približne v polovici zvyšok toho výrubu a budeme čakať s jeho realizáciou až do ukončenia všetkých revitalizačných opatrení.“
Mesto Trnava začalo s výrubom drevín pod historickými hradbami na Hlbokej ulici v 17. januára 2017. Tento výrub oznámilo ešte vo februári v roku 2016 na internetovej stránke Mesta Trnava. Dôvodom bolo uvedené nevhodné druhové rozloženie, ich zlý zdravotný stav a zviditeľňovanie hradieb. Následne však 25. januára 2017 bol výrub pozastavený primátorom mesta, keďže bola oznámená petícia proti tomuto výrubu, v ktorej občania vyjadrili obavy zo zosuvu pôdy kvôli výrubu. V pôvodnej zmluve bolo na výrub určených 299 kusov drevín. Po petícii bol v dodatku ich počet upravený na 198 kusov, ako sa píše aj v dodatku k zmluve. Výrok hodnotíme ako pravdivý.
Mesto Trnava v tomto roku vydalo správu o výrube stromov a taktiež odpoveď na petíciu. V správe, bolo uvedené, že bolo vyrúbaných 198 kusov drevín, medzi nimi aj staré a poškodené, na ktoré súhlas na výrub potrebný nebol.
V tejto správe sa ďalej píše, že požiadavke na zastavenie výrubu nie je možné vyhovieť: "Vašej požiadavke na zastavenie výrubu v danom území nie je možné vyhovieť, nakoľko v predmetnej veci prebehlo správne konanie v zmysle zákona NR SR č. 543/2002 Z .z. o ochrane prírody a krajiny v znení noviel. Pri konaní sa potvrdilo, že dreviny boli fyziologicky preschnuté v rozpätí 40% — nad 60%, prestarnuté, s výskytom hnilobných dutín na kmeňoch a v korunách. Výrubom drevín bolo taktiež zabezpečené zlepšenie vývojových podmienok hodnotnejších drevín zachovaných v poraste."
198 kusov vyrúbaných drevín v minulom roku už bolo nahradených 211 kusmi nových odrastených stromov. V tomto roku sa však zistilo, že niektoré sa neujali, avšak podľa plánu majú byť túto jeseň znovu nasadené.
Petícia proti výrubu stromov na Hlbokej ulici bola odovzdaná na Mestský úrad v Trnave v prvej polovici júna 2018. Podpísalo ju viac ako 500 občanov
„Vlastníme až stovky hektárov v dvoch oblastiach, Kočišská a Medziháj.“
Prostredníctvom webového portálu Základnej bázy údajov pre geografický informačný systém, ktorý zabezpečuje Úrad geodézie kartografie a katastra SR, sme vyhľadali obe oblasti. V oblasti Kočišská sme vytýčili úsek, v ktorom mesto Trnava vlastní viac ako 100 hektárov pôdy. Stačí ak prostredníctvom tohto linku v danej oblasti kliknete na ľubovoľný pozemok a objavia sa informácie o jeho vlastníkovi.To isté platí aj pre oblasť Medziháj, kde má mesto vo vlastníctve ešte viac hektárov pôdy, resp. väčšie pozemky vo výmere nad 250 hektárov. Výrok preto hodnotíme ako pravdivý.